b'\n_START_ARTICLE_\nAlice Kaira\n_START_PARAGRAPH_\nAlice Kaira (vuoteen 1941 asti P\xc3\xb6yry, oik. Runeberg; 6. helmikuuta 1913 Helsinki \xe2\x80\x93 14. hein\xc3\xa4kuuta 2006 Helsinki) oli suomalainen taidemaalari ja suomalaisen naivismin merkitt\xc3\xa4vimpi\xc3\xa4 taiteilijoita.\n_START_SECTION_\nHenkil\xc3\xb6historia\n_START_PARAGRAPH_\nKairan \xc3\xa4iti oli Rauha Louise Fredriksson ja is\xc3\xa4 Hjalmar Kaira. Kaira avioitui kolmesti, ensin majuri Arvo P\xc3\xb6yryn, sitten taidemaalari ja kirjailija Rabbe Enckellin ja sen j\xc3\xa4lkeen ylil\xc3\xa4\xc3\xa4k\xc3\xa4ri Johan Runebergin kanssa. H\xc3\xa4n opiskeli Turun taideyhdistyksen piirustuskoulussa vuonna 1930 Teodor Schalinin oppilaana sek\xc3\xa4 Vapaassa taidekoulussa vuosina 1940\xe2\x80\x931943. Lis\xc3\xa4ksi h\xc3\xa4n opiskeli ulkomailla, ensin Otte Sk\xc3\xb6ldin johdolla Tukholmassa 1946 ja sitten Acad\xc3\xa9mie Colarossissa Pariisissa 1948.\n_START_SECTION_\nTaiteellinen tuotanto\n_START_PARAGRAPH_\nKaira oli viel\xc3\xa4 1930-luvulla ja 1940-luvun alussa varsin perinteinen maisemamaalari. My\xc3\xb6hemmin h\xc3\xa4nen taiteensa oli usein omael\xc3\xa4m\xc3\xa4kerrallista. Myyttiset tarinat, el\xc3\xa4imet ja eritoten sirkus olivat h\xc3\xa4nen mielenkiintonsa kohteita. My\xc3\xb6s kolme avioliittoaan h\xc3\xa4n ikuisti monissa yhteyksiss\xc3\xa4 ja aina mukana oli my\xc3\xb6s oma lapsuus. Kairalle my\xc3\xb6nnettiin Pro Finlandia -mitali 1987 ja Valtion kuvataidepalkinto 1983. H\xc3\xa4n osallistui Suomen taiteilijain vuosin\xc3\xa4yttelyihin ja piti yksityisn\xc3\xa4yttelyit\xc3\xa4, muun muassa Pariisissa 1970. Kairan teoksia on esimerkiksi Suomen valtion kokoelmissa, Ateneumin kokoelmissa ja Amos Andersonin sek\xc3\xa4 Helsingin kaupungin taidemuseon kokoelmissa.'